Shiga
Lahta Sam mung Jinghpaw num langai hpe Myen hpyenla ni adup gayet zingri
- Post 10 August 2012
- Last Updated on 10 August 2012
- By KNG
- Hits: 684
Lai wa sai August shata praw 2 ya jahpawt hta, Myen asuya hpyen hpung langai gaw, asak 48 ning re ai, Lahta Sam mung, Manhkum mare na Jinghpaw dinghku num Lahtaw Ja Roi hpe, adup gayet zingri wa sai lam, Kachin Voice shiga website hta ka da ai re.
Ma masum a kanu rai nga ai, Slg. jan Ja Roi hpe Munggu Kawnglung makau, Manhkum mare na, shi a dum nta kata de shang wa na nan ya na zawn adup gayet zingri wa ai re lam chye lu ai.
Shi hpe zingri ai ni gaw, Myen asuya hpyendap Hk.L.Y masat 16 hte 143 pawng hpawm hpyen hpung na, hpyenla ni re hte, shi a madu wa KIA malawm re ngu, n tsen nna, shi hpe ya na zawn zingri wa ai re lam, Kachin Voice hte san htai galaw da ai kaw, Slg. jan Ja Roi tsun ai re.
Shi gaw lahkawng ya daram zingri hkrum ai hpang, August shata praw 3 ya shani, shi hpe rim da ai, mare salang wa a nta kaw na, Myen hpyenla ni hkring sa nga ai ten, bai hprawng lawt wa ai re hpe chye lu ai.
Myen asuya hpyenla ni gaw, shi a nta kata de shang wa nna, shi hpe sumri hte gyit da ai. Na, lagaw, lata hte baw hkan, hkum hkan, jawm htawng da ai hte, shi a madu wa, Gamaw Kyang Bawm gara kaw nga ai lam, san jep wa sai hpe chye lu ai.
Slgj. Ja Roi tsun ai hku rai yang, shi a nta de shang wa ai hte, Myen asuya hpyenla ni gaw, madu wa a lam hpe, kalang ta, jep san wa sai hte, madu wa gaw KIA hte matut mahkai nga ai kun, bai nna, KIA a laknak ni gara kaw makoi da ai, nga nna, jep san wa sai lam chye lu ai.
“Ngai shanhte hpe tsun ai, ngai na madu wa gaw, mare salang wa kaw bungli galaw ai. Ya hkau na de re ngu tsun ai,” nga Kachin Voice shiga dap de tsun dan ai re. Myen asuya hpyenla ni gaw, shi dai hku htai ai hpe pawt nna, “Ngai hpe nta shawng na hpun tawng kaw gyit nna adup kayet ai re,” nga shi tsun ai.
Shi matut tsun ai “Dai hpang shanhte gaw, ngai hpe hkauna pa de woi mat na, ngai na madu wa hpe tam ai, raitim tam n mu ai. KIA a laknak nga ai shara madun u nga na ngai hpe matut tsun ai.”
Shi a madu wa nga ai shara n tsun dan jang gaw, shi hpe sat kau na ngu, hpyenla ni jahkrit wa ai. Hkying hkum nau n na ai hpang, shi gaw, bai hprawng lawt wa ai re lam chye lu ai.
Slgj. Lahtaw Ja Roi nga ai ginra mayan hta Myen asuya hpyendap dapdung 10 daram shamu shamawt nga ai hte, KIA Dapba 4 hte majan matut manoi byin nga ai re hpe chye lu ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn